《水调歌头 雪夜同祜曾》
清代·吴重憙

黄破梅花萼，香透小窗前。一天如许风雪，迸作此宵寒。

我有袁安高枕，裹著杜陵布被，放胆且酣眠。不管柴门外，埋却径漫漫。

鸟飞绝，人踪灭，万千山。已知此际归梦，行路也应难。

且把花瓷双盏，趁向砖垆石铫，分擘小龙团。与子共斟酌，愁绪且从芟。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。